ชูสวนส้มโอขาวแตงกวาจังหวัดชัยนาท ต้นแบบเทคโนโลยีผลิตต้นพันธุ์ส้มโอปลอดโรคกรีนนิ่งอย่างแท้จริง
นายระพีภัทร์ จันทรศรีวงศ์ อธิบดีกรมวิชาการเกษตร เปิดเผยว่า สำนักวิจัยและพัฒนาการเกษตรเขตที่ 5 ร่วมกับสำนักวิจัยพัฒนาการอารักขาพืช สร้างต้นแบบเทคโนโลยีการผลิตต้นพันธุ์ส้มโอปลอดโรคกรีนนิ่ง โดยการรวบรวมและเก็บรักษาแม่พันธุ์ส้มโอขาวแตงกวาปลอดโรคกรินนิ่งไว้ในโรงเรือนกันแมลง และผลิตต้นพันธุ์ปลอดโรคกรีนนิ่งด้วยวิธีติดตา และได้สร้างแปลงต้นแบบการผลิตจากการใช้ต้นพันธุ์ส้มโอขาวแตงกวาปลอดโรคกรีนนิ่ง ส้มโอพันธุ์ขาวแตงกวาเป็นพืชอัตลักษณ์ มีความสำคัญทางเศรษฐกิจของจังหวัดชัยนาท สร้างมูลค่าถึง 94 ล้านบาทต่อปี ปัจจุบันเกษตรกรมีรายได้ลดลง เนื่องจากผลผลิตมีคุณภาพและปริมาณไม่ตรงกับความต้องการของตลาด โดยมีสาเหตุหลักการระบาดของโรคและแมลงศัตรู โดยเฉพาะอย่างยิ่งโรคกรีนนิ่งทำให้ผลผลิตมีคุณภาพต่ำและปริมาณลดลง ปัญหาดังกล่าวรุนแรงขึ้นตามลำดับเกษตรกรในจังหวัดชัยนาท ยังคงใช้กิ่งตอนจากสวนของตนเอง หรือของเพื่อนบ้านในการปลูกเพื่อสร้างสวนส้มโอแปลงใหม่ จึงเป็นสาเหตุสำคัญประการหนึ่งที่ทำให้โรคนี้แพร่ระบาดอย่างรวดเร็วและสร้างความเสียหายต่อการผลิตส้มโอขาวแตงกวาในจังหวัดชัยนาทอย่างมาก อย่างไรก็ตาม พร้อมขยายผล ภายใต้ภารกิจโครงการพัฒนาศักยภาพการผลิต การเพิ่มมูลค่าและการตลาดสินค้าเกษตรที่มีคุณภาพได้มาตรฐาน สร้างสวนส้มโอใหม่ โดยใช้ต้นพันธุ์ปลอดโรค ที่สามารถควบคุมการระบาดของโรคกรีนนิ่งในสวนส้มโอขาวแตงกวาได้อย่างยั่งยืนและมั่นคงต่อไป